**HISTÒRIA 1R**

**Edats del temps**

En són dues: la Prehistòria ( que va des de l’inici del procés d’hominització fa uns 4 milions d’anys aproximadament fins l’aparició de l’escriptura cap al 4000 aC ) i la Història ( des de l’aparició de l’escriptura ).

**Quan comença la Prehistòria, on ?**

Comença fa uns 4 milions d’anys, a l’Àfrica Oriental, a la zona de la Vall del Rift presumiblement.

**Etapes de la prehistòria**

· Paleolític: Vol dir pedra vella. Subdividit en Inferior, Mitja i Superior. Des de fa uns 4 milions d’anys fins al 8000 a C. aprox. Aspectes definitoris del període: depredació, recol·lecció, vida tribal i nomadisme, coves, treball de la pedra.

· Neolític: Vol dir pedra nova. Des del 8000 fins al 4000 aC aprox. Apareix al Pròxim Orient, després arriba a Europa. Aspectes definitoris: agricultura, ramaderia, sedentarisme, primers poblats, ceràmica, excedents i intercanvi de productes, augment de població. A Europa destacarà l’ inici del megalitisme monumental.

· Edat dels Metalls: Entre el 4000 i el 1000 aC aprox. Subdividida en períodes del coure, bronze i ferro. També apareix al Pròxim Orient.

**El procés d’hominització**

A nivell molt general trobem, viatjant a fa uns 4 milions d’anys i avançant després en el temps:

· l’Australophitec ( prehumà, utilitza però no fabrica eines )

· l’Homo Hàbilis ( primer humà, dit així perquè ja fabrica eines )

· l’Homo Erectus ( identificat amb l’ús del foc )

· el Neanderthal ( primers enterraments )

· l’Homo Sapiens ( llenguatge i art )

· i l’actual Homo Sapiens Sapiens.

**Com comença la història, on i quan ? Edats**

La història apareix al Creixent Fèrtil, Orient Mitjà, més concretament a Mesopotàmia, amb el naixement de l’escriptura, cap al quart mil·lenni aC. Alguns dels primers poblats ja històrics són Ur, Uruk, Babilònia...

Dividida en:

· Edat Antiga ( fins al 476 amb la caiguda de l’Imperi Romà d’Occident )

· Edat Mitjana ( fins el segle XV amb la caiguda de l’Imperi Romà d’Orient, any 1453 )

· Edat Moderna ( fins la gran Revolució Francesa del 1789 )

· Edat Contemporània ( fins els nostres dies )

**Les primeres cultures humanes**

Van sorgir entre el 5è i el 4t mil·lenni aC, sempre al costat de grans rius. Destaquem Mesopotàmia, Egipte, Xina i Índia. Amb elles apareixen les primeres concentracions en poblats ( Çatal Huyuk, Yarmo, Lagash, Hasunna ), els primers Estats, la diferenciació social i l’especialització del treball.

**Localització espacial i temporal de Mesopotàmia i d’Egipte**

· Mesopotàmia: actuals Iran, Irak, Síria... Temporalment ocupa els quatre darrers mil·lennis de l’Edat Antiga aC.

· Egipte: a les ribes del riu Nil, nord-est d’Àfrica. Ocupa els tres darrers mil·lennis de l’Edat Antiga aC.

**Aportacions importants de mesopotàmics i egipcis i personatges històrics**

· Mesopotàmia: *Aportacions*: l’escriptura cuneïforme, la roda, el torn, l’arada, la metal·lúrgia, formes d’art ( els palaus ); *Personatges*: el rei Hammurabi ( amb el seu Codi de Lleis ).

·Egipte: *Aportacions*: l’agricultura, l’escriptura jeroglífica, la divisió social, la momificació, l’arquitectura ( amb les tombes/piràmides – Vall de Gizeh, Vall dels Reis -; els temples – Abbu Simbel, Karnak, Luxor -). *Personatges*: el faraó Ramsés II.

**Localització espacial i temporal de la cultura grega**

Grècia té com a origen l’illa de Creta, d’allí passa a les Penínsules del Peloponès i Balcànica i s’expandeix per zones del mar Mediterrani, nord d’Àfrica i Àsia, fins a l’Índia. El seu període històric inclou els dos darrers mil·lennis de l’Edat Antiga aC.

**Etapes més destacades de la cultura grega**

· Etapa clàssica: moment de les polis d’Atenes i Esparta, és també el període de les guerres Mèdiques ( Grècia contra l’Imperi Pèrsic ) i del conflicte/guerra civil del Peloponès ( Atenes contra Esparta ).

· Etapa hel·lenística: moment d’Alexandre el Gran i l’hel·lenisme.

· Fragmentació de l’imperi: el final de l’imperi a causa dels romans.

**Les principals polis gregues**

Les polis eren ciutats/estat de caire independent. Durant la història grega hi va haver moltes però destacarem especialment Tebes, Olímpia, Atenes ( amb el concepte d’organització política anomenat democràcia - tot i que força limitada - proposat per Solon i després Pèricles ) i Esparta.

**Alguns personatges històrics grecs i la figura d’Alexandre el Gran**

Historiador: Heròdot; Escriptor: Homer; Matemàtics: Pitàgores i Arquímedes; Geògrafs: Ptolemeu, i Aristarc; Filòsofs: Plató, Sócrates i Aristòtil; Metge: Hipócrates; Teatre: Eurípides. Sòfocles, Èsquil.

Alexandre el Gran va viure al segle IV aC. Va ser un important conqueridor i el gran unificador de l’imperi grec, va difondre la cultura hel·lènica, període conegut com a hel·lenisme.

**Art grec: els ordres arquitectònics i l’escultura, algunes obres i autors**

Els grecs van treballar tres estils arquitectònics: dòric, jònic i corinti. Per identificar-los calia observar les columnes i capitells. Els edificis més importants van ser temples i teatres. En arquitectura podem destacar a Cal·lícrates i Fídies, amb l’acròpoli d’Atenes i el Partenó.

En escultura van treballar amb proporció i harmonia de línies i formes, tractant especialment la figura humana. Destacarem a Miró, Políclet i Praxíteles i obres com el Discòbol, el Laoocont i els seus fills, La victòria de Samotràcia, Venus...

**Localització espacial i temporal de la civilització romana**

Roma té el seu origen al centre de la Península Itàlica i s’expandeix per zones del Mediterrani, nord d’Àfrica, parts d’Europa i Àsia.

Temporalment comprèn des del segle VIII aC fins a mitjans del segle XV, amb períodes històrics força diferenciats.

**Etapes de Roma**

Roma presenta bàsicament tres etapes temporals ben diferenciades: 1. La unificació de la península itàlica i l’enfrontament amb Cartago. 2. L’Imperi Romà d’Occident 3. L’Imperi Romà d’Orient o Bizanci.

**Art romà, el model arquitectònic, escultòric i pictòric**

En arquitectura els romans van destacar en la construcció d’edificis de caire civil, sempre útils: aqüeductes, ponts, carreteres, termes, circs, amfiteatres, teatres. Destaquem l’imponent Colosseu de Roma.

En escultura van destacar pels busts, força realistes.

En pintura van ser molt importants els mosaics decoratius.

**El llegat romà, personatges**

Roma, amb la romanització, ens ha transmès un llegat molt important, destacant · la llengua llatina · el cristianisme · el dret i les lleis · la divisió territorial en províncies.

En quant a personatges podem destacar: Ròmul i Rem, fundadors llegendaris de Roma; Juli César, famós militar; Octavi August, el primer emperador; Teodosi, va dividir l’Imperi; Constantí, cristianisme.

**Principals pobles bàrbars**

Majoritàriament procedien del nord, centre i est d’Europa i també d’algunes zones d’Àsia. Alguns exemples van ser sueus, vàndals, alans, angles, juts, saxons, burgundis, alamans, gots, visigots, huns... Entre els segles II i VI dC.

**Localització espacial i temporal de l’imperi bizantí , personatges i aportacions**

A nivell espacial va ocupar el sud i l’est d’Europa i l’oest d’Àsia. Pel que fa al temps l’imperi bizantí ocupà gairebé tota l’Edat Mitjana.

En quant a personatges podem destacar l’emperador Justinià, pel seu Codi de Lleis i per l’intent de reunificar l’antic imperi romà.

Les aportacions bàsiques van ser la introducció del grec a l’imperi romà com a llengua i la religió cristiana ortodoxa.

**Els primers pobladors catalans**

A la Catalunya del nord dels Pirineus – Talteüll – s’han trobat diverses restes d’uns 500 mil anys d’antiguitat. Pel que fa al territori al sud dels Pirineus hi ha indicis de població d’uns 50-60 mil anys d’antiguitat – mandíbula de Banyoles -. Cap al 2n mil·lenni aC van arribar els primers pobladors indoeuropeus.

**Com i quan arriben fenicis i grecs a Catalunya ?**

Els primers fenicis arriben cap al segle VIII aC ( Eivissa ), amb intencions d’intercanvi comercial. Els grecs ho fan cap al VI aC, també per comerciar, fundant les colònies d’Empúries i Roses.

**Localització espacial i temporal dels ibers, personatges i aportacions**

Els ibers van ocupar tota la franja est de la Península Ibèrica, entre els segles VI i I aC, la dominació romana va posar fi a la seva cultura. No van ser gens homogenis doncs es van dividir en moltes comunitats tribals.

Com a personatges podem destacar els cabdills Indíbil i Mandoni, de la tribu dels ilergets, que van oferir molta resistència als romans.

La seva aportació més important va ser un alfabet propi, encara no interpretat.

**Nom de cultures i d’alguns poblats ibers**

· Algunes cultures: Ilercavons ( a les nostres terres ), Ilergets, Laietans, Bergistans, Andosins, Ausetans, Cossetans, Indigets...

· Poblats: A Catalunya hi ha molts jaciments ibèrics, alguns són: Ullastret, al Baix Empordà; el Castellet de Banyoles, a Tivissa; el de Sant Miquel, a Vinebre; el Coll del Moro, a Gandesa; el castellot de la Roca Roja, a Benifallet...

**Els romans a la Península Ibèrica i a Catalunya**

Els romans arriben al segle III aC, any 218 aC, perseguint als cartaginesos, durant la Segona Guerra Púnica. Hi deixaran una petjada molt destacada, conquerint i romanitzant el territori, gairebé completament, i dividint-lo en províncies.

Som hereus del món romà. La romanització va significar el desenvolupament de la societat urbana. Les ciutats més importants d’aquesta època a Catalunya van ser: Tàrraco (Tarragona), de molt la ciutat romana més important, Bàrcino (Barcelona), Emporiae (Empúries), Gerunda (Girona), Aquae Voconiae (Caldes de Malavella), Blanda (Blanes), Baetulo (Badalona), Iluro (Mataró) i Dertosa (Tortosa) al litoral català, i Ilerda (Lleida), Iesso (Guissona) i Aesso (Isona) a l’interior.

La presència romana va suposar, tanmateix, la introducció de la Península en els circuits comercials del món romà. El món rural també es va beneficiar per la presència romana a Catalunya i, per primera vegada, va donar-se una explotació agrícola global.

El procés de romanització va fer-se palès en les manifestacions culturals, amb l’adopció del llatí en tot el territori, i en la continuada proliferació de construccions de pròpies de la cultura romana.

Prendrà una gran importància la ciutat de Tàrraco, com a capital de la província Tarraconensis, era la colònia Iulia Urbs Triumphalis Tarraco, que tenia una extensió de més de 70 hectàrees i uns 40.000 habitants.

Al segle III el món romà entrarà en un període de gran crisi.

**Localització espacial i temporal dels visigots, aportacions**

Procedents de França, es van establir a la Península Ibèrica entre els segles VI i VIII, destacant la capital de Toledo. Van ser foragitats pels islàmics.

Aportacions destacades les van fer en el camp de la jurisprudència i les lleis.

**HISTÒRIA 2N**

**Localització espacial i temporal de l’imperi islàmic, aportacions i personatges**

Espacialment l’Islam va aparèixer a Aràbia i es va estendre per Orient pròxim, nord d’Àfrica i península ibèrica. El seu temps històric compren l’Edat mitjana, entre els segles VII i XV. Un personatge cabdal va ser Mahoma.

Aportacions importants han estat el sistema actual de numeració, la tecnificació agrícola, el desenvolupament urbà, el comerç, àmbit lingüístic.

En arquitectura van destacar per la construcció de mesquites i palaus.

**Localització espacial i temporal de l’Àndalus**

El seu espai va ser la península ibèrica, especialment el centre i el sud. El seu temps entre inicis del VIII i finals del XV.

**Aportacions bàsiques dels islàmics a la Península Ibèrica**

L’època de l’Àndalus ha deixat una petjada ben destacada: en ciutats ( Còrdova, Granada, Sevilla, Toledo ), en tècniques agrícoles de regadiu, amb paraules incorporades a la llengua, en arquitectura i edificis ( la Mesquita de Còrdova, l’Alhambra de Granada... ).

**L’Islam a Catalunya**

La presència islàmica a Catalunya s’inicià a principis del segle VIII. Va ser especialment important a llocs com Lleida, Balaguer i Tortosa. Aquesta presència gairebé va desaparèixer a partir de meitats del segle XII, amb el comte Ramon Berenguer IV.

Ens van aportar nous vocables, una agricultura moderna i un comerç força desenvolupat, amb un sistema monetari molt sòlid.

**Divisió de l’edat mitjana**

Aquest període es divideix en alta i baixa edat mitjana. L’alta comprèn els segles que van del VI al XII, la baixa comprèn els segles XIII, XIV i XV.

**Localització espacial i temporal de l’Imperi Carolingi, personatges i aportacions**

L’espai ocupat per aquest imperi dels antics francs va ser França, Bèlgica, Holanda, parts de Suïssa i d’Alemanya. A nivell de temps va ocupar els segles VIII i IX.

El personatge històric més destacat va ser Carlemany.

Els carolingis van aportar la divisió del territori en comtats i també van ser el bressol del feudalisme.

**Els regnes hispànics medievals**

El primer nucli de resistència contra els musulmans a la península ibèrica va ser a Astúries, espai nascut com a regne al segle VIII. Aquest regne es va transformar després en el d’Astúries - Lleó, del qual se’n derivà finalment el regne de Castella.

Altres regnes no musulmans importants de la península ibèrica van ser Navarra i Aragó.

**Aspectes clau de la Reconquesta**

S’anomena així al període històric durant el qual els cristians de la península ibèrica tornen a conquerir els territoris que els havien pres els musulmans. El temps de desenvolupament d’aquest període és entre els segles VIII i XV. Moments clau van ser la batalla de Covadonga ( VIII ), la batalla de las Navas de Tolosa ( XIII ) i la reconquesta de Granada pels Reis Catòlics – 1492 -, que posa fi a la dominació musulmana.

**Localització espacial i temporal del feudalisme** Europa Occidental. Entre els segles VIII i XV.

**Estaments i sistema de la societat feudal**

La societat feudal estava dividida en diferents grups socials: nobles, militars, clergues i pagesos. Tots els grups eren privilegiats excepte els pagesos. Era una societat piramidal, de caire agrícola i ramader. El sistema es fonamentava en el vassallatge o pacte de fidelitat entre senyors i vassalls, era un sistema de servitud. Serà motiu de grans revoltes i guerres.

**Localització espacial i temporal de l’art romànic, aspectes clau i llegat**

Europa Occidental, entre els segles X i XII.

En arquitectura es van fer moltes esglésies i monestirs. La planta era de creu llatina. Murs gruixuts i poca alçada. Molt poca llum. Voltes de canó. Arc de mig punt.

Escultura i pintura al servei de l’arquitectura, poc realisme, escenes religioses. Pintura al fresc.

Destaquem el romànic francès, alemany, anglès i italià.

**Cultura medieval**

Es va desenvolupar fonamentalment entorn dels convents, monestirs i esglésies.

**Economia medieval**

Bàsicament desenvolupada pels mercaders i els artesans, entorn dels gremis d’oficis.

A partir del segle X les ciutats creixeran considerablement, esdevenint centres comercials, on destacaran nous barris anomenats burgs, on apareixerà una nova classe social, la burgesia, que esdevindrà la gran propietària de capitals i mercaderies.

**Aspectes clau de la gran crisi del segle XIV**

Hi ha diversos fets que la causen: la Pesta Negra, les males collites i la fam, la guerra dels cent anys entre França i Anglaterra i també les contínues revoltes al camp i a les ciutats.

**Localització espacial i temporal de l’art gòtic, aspectes clau i llegat**

Europa Occidental entre els segles XIII i XV.

En arquitectura destaca la construcció de grans catedrals, amb planta basilical, amb arcs ogivals i voltes de creueria. Grans vitralls, molta llum. Molta alçada. Utilització d’arcbotants. També es van fer palaus, hospitals, universitats, ajuntaments, llotges...

En escultura i pintura es fan obres més expressives i naturalistes. Pintura en retaule.

Destaquem el gòtic francès, alemany, anglès i italià.

**Com i quan neix Catalunya ?**

Catalunya neix a finals del segle X – 988 -, quan el comte Borrell II trenca el vincle de fidelitat que l’unia amb els francs, des de l’època de Carlemany i la Marca Hispànica.

**La formació de la Corona d’Aragó**

Aquesta confederació de territoris va néixer al segle XII – 1137 –, quan el rei aragonès Ramir el Monjo va vincular el seu regne amb el comtat de Barcelona, mitjançant el matrimoni de la seva filla Peronella amb el comte català Ramon Berenguer IV. El fill d’aquest matrimoni, Alfons el Cast, va ser el primer rei de la corona catalano – aragonesa.

**L’expansió de la corona d’Aragó**

La Corona d’Aragó viurà una gran expansió durant els segles XII, XIII i XIV, estenent-se a València, Mallorca, Eivissa, Formentera, Menorca, Sardenya, Nàpols, zones de l’actual Grècia ( amb els almogàvers ) i alguns ports del nord d’Àfrica.

**Com i quan s’uneixen la corona d’Aragó i Castella ?**

Mitjançant el matrimoni de Ferran II d’Aragó i Isabel de Castella, el 1479.

**Institucions polítiques de la Catalunya medieval**

Les Corts ( creades per Jaume I, amb els tres braços representatius: eclesiàstic, militar i reial/popular ), la Generalitat ( nascuda al segle XIV, convertida en veritable institució de govern a partir del XV ) i el Consell de Cent ( actuava a Barcelona amb les mans major, mitjana i menor, que representaven als tres grups socials ).

**Alguns comtes catalans**

Guifré el Pelós, segle IX, inici del Casal de Barcelona.

Borrell II, segle X, naixement de Catalunya.

Ramon Berenguer IV, segle XII, unió amb Aragó.

Jaume I, segle XIII, gran conqueridor.

Martí l’Humà, segle XV, darrer comte del Casal de Barcelona.

**Com i quan acaba la dinastia comtal catalana o Casal de Barcelona ?**

Amb la mort de Martí l’Humà sense hereu, el 1410, i la posterior concessió del tron catalano-aragonès al castellà Ferran d’Antequera, de la dinastia Trastàmara, després del Compromís de Casp de 1412.

**El romànic i el gòtic a Catalunya**

Romànic:En arquitectura podem destacar les esglésies de Santa Maria de Ripoll, Santa Maria de Taüll, Sant Climent de Taüll; també els monestirs de Sant Joan de les Abadesses i de Sant Pere de Rodes. L’escultura destaca a les portalades dels edificis. En pintura destaquem els conjunts de les esglésies de Taüll. En la transició del romànic al gòtic interessen les catedrals de Tarragona i Lleida i els monestirs de Poblet i Santes Creus.

Del gòtic cal destacar en arquitectura les catedrals de Barcelona, Girona, Mallorca i Tortosa; també l’església de Santa Maria del Mar i el Palau de la Generalitat, tots dos edificis a Barcelona. En escultura interessen especialment els retaules de la catedral de Vic.

**Conseqüències dels grans descobriments**

Imposició de les estructures socials, polítiques, econòmiques i culturals vigents als països conqueridors; creació de grans imperis com Castella, Portugal, Països Baixos, Anglaterra, França; desenvolupament del comerç triangular; esclavisme i desaparició de milions d’indígenes.

**Fets clau dels grans descobriments geogràfics**

1492: Descobriment d’Amèrica. 1519-22, Inici i final de la primera volta al món, amb Magalhaes i Elcano.

**La teoria humanista, l’antropocentrisme**

Bases teòriques per les quals l’ésser humà passar a ser el centre d’atenció i estudi. Suposen un canvi molt gran en la manera de concebre el món, donant pas a l’Edat Moderna, als segles XIV-XV. Tenen el seu bressol a Itàlia.

**Localització espacial i temporal del corrent cultural i artístic renaixentista, artistes i obres**

L’art renaixentista apareix a Itàlia i s’estén per moltes zones d’Europa fonamentalment durant els segles XV ( el quattrocento, Florència ) i XVI ( el cinquecento, Roma ). Molt influït pel corrent humanista i per l’acció dels mecenes, suposa un intent per recuperar la perfecció dels antics clàssics. Les tres paraules que el defineixen són harmonia, equilibri i proporció.

En arquitectura destaquen especialment Brunelleschi ( cúpula de la catedral de Florència ), Bramante ( Sant Pere del Vaticà ) i Miquel Angel ( cúpula de Sant Pere del Vaticà ).

En escultura destaquen Ghiberti ( portes del baptisteri de la Catedral de Florència ), Donatello ( David ) i Miquel Angel ( David, Moisés, La Pietat ).

En pintura interessen especialment Miquel Angel ( la Capella Sixtina ), Rafael Sanzio ( murs del Vaticà ) i Leonardo da Vinci ( La Gioconda, inventor de l’esfumato ).

**Grans científics del Renaixement**

Nicolau Copèrnic: moviment dels cossos a l’espai.

Kepler i Galileu Galilei: teoria heliocèntrica.

Leonardo da Vinci: estudi i invenció de tota mena d’eines i màquines.

**Absolutisme i Parlamentarisme**

Absolutisme: característic dels segles XVI i XVII. El rei acumulava tot el poder de l’Estat, destaquem França i el rei Lluís XIV. El pensador Maquiavel en va ser un gran impulsor i defensor.

Parlamentarisme: a partir del XVII, va destacar sobretot a Holanda i Anglaterra. Els poders estaven dividits i el rei estava controlat per un Parlament.

**Localització espacial i temporal de la cultura barroca, artistes i obres**

El Barroc és un estil artístic que es va estendre per Europa Occidental al llarg dels segles XVII i part del XVIII. Les paraules que el defineixen són expressivitat, abundància decorativa i sensació de moviment.

En arquitectura destaquen especialment Bernini ( Baldaquí de Sant Pere del Vaticà ) i Borromini ( disseny d’interiors ). Edifici cabdal n’és el Palau de Versalles.

En escultura destaquem també a Bernini ( Èxtasi de Santa Teresa ).

En pintura interessen especialment Caravaggio (tenebrisme, clarobscur), Rubens, Rembrandt i Velázquez ( Las Meninas ).

**Grans científics barrocs**

Descartes: teoria del Racionalisme.

Newton: Gravitació Universal.

**Catalunya: la guerra dels segadors**

Procés històric ocorregut en territori català entre 1640 i 1652, durant la guerra d’Espanya contra França. Destaca la figura de Pau Claris, president de la Generalitat durant una part del conflicte. Pel Tractat dels Pirineus de 1659 perdrem els drets sobre els territoris que avui coneixem com la Catalunya Nord ( el Rosselló i Cerdanya ).

**Catalunya: la guerra de successió i la fi de la corona d’Aragó**

Període històric de principis del segle XVIII, causat per la pretensió del tron espanyol per part de l’Arxiduc Carles d’Àustria i de Felip d’Anjou, borbó francès.

Catalunya, que donarà suport a l’Arxiduc, serà definitivament derrotada en la històrica data de l’11 de setembre de 1714, amb la caiguda de Barcelona. Destaca la figura de Rafael de Casanova. Un mes més tard caurà Cardona i al 1715 les Balears.

**El decret de nova planta de 1716**

Conseqüència de la derrota a la Guerra de Successió, impulsat pel primer borbó, Felip V, suposa la supressió de totes les nostres llibertats, drets, institucions, aspectes culturals i lingüístics. La Corona d’Aragó desapareix definitivament.